text: উড্ডয়ন বা ওড়া বলতে কোনও বস্তু বা প্রাণী যে প্রক্রিয়াতে আকাশ তথা আবহমণ্ডলের ভেতর দিয়ে (এমনকি কদাচিৎ আবহমণ্ডল ছাড়িয়ে মহাকাশেও) ভূপৃষ্ঠকে স্পর্শ না করে বিচরণ করতে পারে, তাকে বোঝায়। বাতাসের চেয়ে ভারী বস্তুর ক্ষেত্রে এই প্রক্রিয়াটি সাধারণত বায়ুগতীয় উত্তোলক বল ও সম্মুখচালক ঘাত বল (বা পুরশ্চালক ঘাত বল) - এই দুই ধরনের বলের সমন্বয়ে সম্পাদন করা হয়। বাতাসের চেয়ে হালকা বস্তুর ক্ষেত্রে (বায়ুস্থিতিবিজ্ঞান) প্লবতা বা উৎক্ষেপণ বিজ্ঞানের সহায়তা নেওয়া হয়।
  
  বহু বস্তুই উড্ডয়নে সক্ষম। যেমন প্রকৃতিতে পাখি, বাদুড় ও পতঙ্গ উড়তে পারে। এছাড়া মানবনির্মিত বিভিন্ন উড়োযান যেমন উড়োজাহাজ বা বিমান, হেলিকপ্টার, বেলুন, মহাকাশযানবাহী রকেট, ইত্যাদিও উড্ডয়নে পারদর্শী।
  
  উড্ডয়নের প্রকৌশলগত দিকগুলি বায়বাকাশ প্রকৌশল নামক বিজ্ঞানের একটি শাখায় আলোচিত হয়। এটিকে আবার কতগুলি উপশাখায় ভাগ করা হয়, যেমন উড়োযানচালনা বিজ্ঞান, মহাকাশযানচালনা বিজ্ঞান এবং উৎক্ষেপণ বিজ্ঞান। এছাড়া বায়ুগতিবিজ্ঞান নামক ক্ষেত্রটিতে উড্ডয়নের মূলনীতিগুলি অধ্যয়ন করা হয়।
  
  পরিভাষা (বাংলা থেকে ইংরেজি; বাংলা বর্ণানুক্রমে)
   আবহমণ্ডল - Atmosphere
   উড়োযানচালনা বিজ্ঞান - Aeronautics
   উড্ডয়ন - Flight
   উৎক্ষেপণ বিজ্ঞান - Ballistics
   পুরশ্চালক ঘাত বল - Propulsive thrust
   প্লবতা - Buoyancy
   বায়বাকাশ প্রকৌশল - Aerospace engineering
   বায়ুগতিবিজ্ঞান - Aerodynamics
   বায়ুগতীয় উত্তোলক বল - Aerodynamic lift
   বায়ুস্থিতিবিজ্ঞান - Aerostatics
   ভূপৃষ্ঠ - Earth's surface
   মহাকাশ - Space
   মহাকাশ উড্ডয়ন - Spaceflight
   মহাকাশযানচালনা বিজ্ঞান - Astronautics
   সম্মুখচালক ঘাত বল - Propulsive thrust
  
  বিষয়শ্রেণী:বায়ুগতিবিজ্ঞান
  বিষয়শ্রেণী:আকাশ
  বিষয়শ্রেণী:উড্ডয়ন
title: উড্ডয়ন